Dysprósín

Dysprósín er frumefni með efnatáknið Dy og sætistöluna 66. Það er silfurgljáandi lantaníð og sjaldgæfur jarðmálmur. Dysprósín finnst ekki óbundið í náttúrunni. Líkt og önnur lantaníð kemur það víða fyrir í steindum á borð við xenótím. Náttúrulegt dysprósín kemur fyrir sem sjö samsætur. Sú algengasta er 164Dy.

Dysprósín var uppgötvað árið 1886 af franska efnafræðingnum Paul Émile Lecoq de Boisbaudran, en ekki tókst að búa til hreint dysprósín fyrr en jónskiptiaðferðin var fundin upp á 6. áratug 20. aldar. Dysprósín er notað við framleiðslu á neódýmseglum sem eru lykilþáttur í rafmagnshreyflum og vindhverflum. Það hefur mikla getu til að draga í sig hitanifteindir og er því notað í stýristangir í kjarnaofnum. Það hefur líka mikla segulviðtöku og er því notað í gagnageymslum og í Terfenol-D sem er segulherpandi efni.

 Tilvísanir 

Flokkur:Frumefni